CELEX: 62015CN0104
Language: lt
Date: 2015-03-03 00:00:00
Title: Byla C-104/15: 2015 m. kovo 3 d. pareikštas ieškinys byloje Europos Komisija/Rumunija

4.5.2015   
            
            
               LT
            
            
               Europos Sąjungos oficialusis leidinys
            
            
               C 146/29
            
         2015 m. kovo 3 d. pareikštas ieškinys byloje Europos Komisija/Rumunija
   
   (Byla C-104/15)
   (2015/C 146/35)
   Proceso kalba: rumunų
   
      Šalys
   
   
      Ieškovė: Europos Komisija, atstovaujama L. Nicolae, D. Loma-Osorio Lerena
   
      Atsakovė: Rumunija
   
      Ieškovės reikalavimai
   
   
               —
            
            
               Pripažinti, kad nepriėmusi priemonių, būtinų išvengti taršos dulkių dalelėmis iš Boşneag baseino, kuriame yra įmonei Moldomin priklausančios vario ir cinko šachtos Moldova Nouă, Rumunija neįvykdė įsipareigojimų pagal 2006 m. kovo 15 d. Europos Parlamento ir Tarybos direktyvos 2006/21/EB dėl kasybos pramonės atliekų tvarkymo ir iš dalies keičiančios Direktyvą 2004/35/EB (1) 4 straipsnį ir 13 straipsnio 2 dalį.
            
         
               —
            
            
               Priteisti iš Rumunijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Europos Komisijos Rumunijai pareikšto ieškinio dalykas – Rumunijos valdžios institucijų nepriėmimas priemonių, būtinų išvengti taršos dulkių dalelėmis iš vieno iš vario šachtos nusodinimo baseinų.
   Komisija tvirtina, kad nepriėmusi priemonių, būtinų išvengti dulkių dalelių sklidimo iš Boşneag nusodinimo baseino paviršiaus (tai kenkia žmonių sveikatai ir aplinkai), Rumunija neįvykdė įsipareigojimų pagal Direktyvos 2006/21/EB 4 straipsnį ir 13 straipsnio 2 dalį. Komisija mano, kad Rumunija turi užtikrinti žmonių sveikatos ir aplinkos apsaugą nuo bet kokio neigiamo poveikio, net jei turi tam tikrą lankstumą konkrečių priimtinų priemonių atžvilgiu, jeigu laikomasi direktyvos 4 straipsnyje nustatytų sąlygų. Be to, Komisija mano, kad direktyvos 13 straipsnio 2 dalyje kompetentingoms valdžios institucijoms nustatoma konkreti pareiga užtikrinti, kad subjektas imtųsi tinkamų priemonių užkirsti kelią dulkėms arba sumažinti jų kiekį.
   Šiuo atveju Komisija rėmėsi už aplinkos apsaugą atsakingos Rumunijos valdžios institucijos ataskaitomis, spaudoje paskelbta informacija ir per ikiteisminę procedūrą Rumunijos pateiktais atsakymais, iš kurių matyti, kad Moldova Nouă zona labai užteršta dulkių dalelėmis iš Boşneag nusodinimo baseino, visų pirma tuomet, kai pučia stipresnis vėjas, o tai daro neigiamą poveikį gyventojų sveikatai ir aplinkai.
   Be to, Komisija mano, kad, siekdama pateisinti direktyvoje nustatytų įsipareigojimų neįvykdymą, Rumunija negali remtis vien vidaus situacijomis, pavyzdžiui, įmonės Moldomin privatizavimu ir įsipareigojimais, kuriuos jos pirkėjas prisiims ateityje.
   
      (1)  OL L 102, p. 15.